'लापता' होने के पोस्टर लगने के बाद सांसद संग मिलने पहुंचे विधायक, गांववालों ने भगाया  
ग्रामीणों ने विधायक के खिलाफ की नारेबाजी
सांसद ने पीड़ित परिवारों को दी 5000 की मदद
लापता के पोस्टर लगाकर ग्रामीणों ने की थी इनाम की घोषणा
पशुपति कुमार पारस ने ग्रामीणों के बीच दवाओं का वितरण किया और उन्हें हर संभव मदद का आश्वासन दिया.  लेकिन ग्रामीण राजकुमार साह को देखकर क्रोधित हो गए और उनसे पूछा कि वह उस वक्त कहां थे जब वे लोग ऐसी विकट स्थिति से जूझ रहे थे कि उनके पास पानी भी नहीं था.  पशुपति कुमार पारस ने एईएस के कारण मरने वाले उन बच्चों के परिवारों को 5,000 रु. की आर्थिक सहायता प्रदान की है. 
 
एक ग्रामीण ने कहा, "वह हमारे विधायक हैं. उनके पास हमारी शिकायतों को सुनने के लिए भी समय नहीं था.  जब कुछ लोग उन्हें परिस्थितियों के बारे में बताने के लिए उसके निवास पर गए, तो उनके बेटे ने उन्हें दरवाजे से धक्का दे दिया" 
शनिवार को हरिवंशपुर गांव के निवासियों ने अपने विधायक को खोजने के लिए 5000 और केंद्रीय मंत्री रामविलास पासवान को ढूंढने के लिए 15000 रुपये के इनाम की घोषणा की थी.
बता दें बीजेपी की सहयोगी लोक जनशक्ति पार्टी (LJP) के प्रमुख केंद्रीय मंत्री रामविलास पासवान ने शुक्रवार को बिहार से एनडीए के उम्मीदवार के रूप में राज्यसभा के लिए अपना नामांकन दाखिल किया.